**Martin Berger** (s. 10. joulukuuta 1996 Turku) on suomalainen entinen jääkiekkopuolustaja. Hän pelasi urallaan SM-liigaa Turun Palloseurassa, Vaasan Sportissa ja KooKoossa yhteensä 216 runkosarjaottelua tehopistein 9+20=29 ja keräten runsaat 445 jäähyminuuttia sekä 15 playoff-ottelua tehden kaksi syöttöpistettä. Hänet tunnettiin pelityyliltään peruspuolustajana, joka oli tunnettu myös fyysisestä pelityylistään. Berger voitti SM-liigan jäähypörssin kahdesti peräkkäin kausina 2019–2020 ja 2020–2021. Hän lopetti pelaajauransa vain 24-vuotiaana äkillisesti edenneen sydänsairauden vuoksi elokuussa 2021.

Ura
---

### Seuraura

3-vuotiaana jääkiekkoilun aloittanut Berger on Turun Palloseuran kasvatti. Hän oli kaudella 2011–2012 seuran C-nuorten tehokkain puolustaja I-divisioonan runkosarjassa tehoilla 2+15=17. Kaudella 2014–2015 Berger debytoi TPS:n SM-liigajoukkueessa. Hän pelasi ensimmäisen liigaottelunsa 28. helmikuuta 2015 vieraissa Helsingin IFK:ta vastaan. Berger merkittiin TPS:n kolmospuolustajapariin Miro Keskitalon viereen. Hän sai ottelussa jääaikaa 11.41 minuuttia. Kaikkiaan Berger pelasi kauden aikana viisi SM-liigaottelua. Hän pelasi kautensa suurimmaksi osaksi TPS:n A-nuorissa, jossa Berger voitti kauden päätteeksi Suomenmestaruuden.

Toukokuussa 2015 Berger teki kolmivuotisen SM-liigasopimuksen TPS:n kanssa. Hän pelasi kaudella 2015–2016 seuran liigajoukkueessa kolme runkosarja- sekä yhden playoff- ja Mestarien liigan ottelun ilman tehopisteitä. Berger pelasi kauden aikana miesten pelejä myös yhden ottelun verran lainalla Suomi-sarjajoukkue HC Indians Kaarinassa joulukuussa 2015. Suurimman osan kaudestaan hän pelasi kuitenkin vielä TPS:n A-nuorissa. Berger voitti koko A-nuorten SM-liigan jäähypörssin 117 minuutillaan.

Varsinaisella SM-liigan tulokaskaudellaan 2016–2017 Berger teki 51 runkosarjaottelussa tehot 2+2=4 ja kuudessa playoff-ottelussa yhden syöttöpisteen. Hän teki liigauransa avausmaalin 14. tammikuuta 2017 vieraissa Oulun Kärppiä vastaan. Berger pelasi kauden aikana TPS:n ohella myös viisi ottelua lainalla Mestis-joukkue TUTO Hockeyssa. Kaudella 2017–2018 hän teki SM-liigan yhden kauden piste-ennätyksensä tehoilla 2+6=8. Berger pelasi kauden aikana SM-liigaa myös yhteensä kuusi ottelua lainalla Vaasan Sportissa ja KooKoossa, joissa hän paikkasi loukkaantumisia.

Kaudeksi 2018–2019 Berger siirtyi kaksivuotisella sopimuksella edellisen kauden lainaseuraansa KooKoohon. Hän kuitenkin loukkaantui jo runkosarjan avauskierroksella ja palasi kaukaloihin vasta tammikuussa 2019. Berger pelasi kauden aikana lopulta 19 runkosarjaottelua.

Kaudella 2019–2020 Berger sai paljon negatiivista huomiota kaukalossa tapahtuneista rikkeistään. Hän oli aiheuttanut taklauksillaan sekä Tapparan Tyler Morleyn, Ilveksen Arttu Ruotsalaisen että Jukureiden Kristian Tanuksen loukkaantumisen. 11. joulukuuta 2019 Berger taklasi vaarallisesti Tapparan Patrik Virtaa, josta hän selvisi estämisjäähyllä, mutta hetkeä myöhemmin tämän jälkeen Berger tappeli Otto Rauhalan kanssa. Saatuaan tilanteesta ulosajon Berger näytti kaukalosta poistuessaan keskisormea. Hänet asetettiin yhden ottelun pelikieltoon. Helmikuussa 2020 Berger löi HPK:n Niklas Frimania mailan tupilla kasvoihin, mistä hän sai neljän ottelun pelikiellon. Vastustajien päävalmentajista sekä Tapparan Jukka Rautakorpi että HPK:n Antti Pennanen olivat kritisoineet Bergerin rikkeitä julkisesti. Samassa kuussa ottelussa Ilvestä vastaan hän sai varoituksen ruiskutettuaan juomavettä vaihtoaition takana KooKoon pelaajille törkeyksiä huudelleiden katsojien päälle. Berger lopulta voitti koko SM-liigan jäähypörssin 183 minuutillaan. Helmikuussa 2020 hän teki KooKoon kanssa vuoden mittaisen jatkosopimuksen.

Berger voitti kaudella 2020–2021 toisen kerran SM-liigan jäähypörssin 143 minuutillaan. 13. helmikuuta 2021 ottelussa Turun Palloseuraa vastaan hän taklasi polvella Juuso Pärssistä. Bergerille tuomittiin tilanteesta 5+20-minuutin ottelurangaistus polvitaklauksesta ja hänet asetettiin viiden ottelun mittaiseen pelikieltoon. Huhtikuussa 2021 Berger teki KooKoon kanssa vuoden mittaisen jatkosopimuksen.

Elokuussa 2021 Bergerin pelaajauran uutisoitiin päättyneen äkillisesti edenneen sydänsairauden vuoksi.

### Maajoukkueura

Berger on pelannut kuusi nuorten maaottelua.

Muuta
-----

Berger on toisen polven liigapuolustaja, sillä hänen isänsä Henry esiintyi TPS:n SM-liigajoukkueessa kaudella 1986–1987. Bergerin äidinisä Bengt Wilenius pelasi omalla urallaan hyökkääjänä pudotuspelit mukaan lukien yli 400 pääsarjatason ottelua 1960- ja 1970-luvuilla Lahden Reippaassa ja TPS:ssä. Berger sairastaa diabetesta.

Berger on tuomittu Varsinais-Suomen käräjäoikeudessa vuonna 2014 tapahtuneesta pahoinpitelystä, vuonna 2015 tapahtuneista törkeästä rattijuopumuksesta ja liikennerikkomuksesta sekä vuonna 2016 tapahtuneesta pahoinpitelystä ehdollisiin vankeusrangaistuksiin.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2013–2014 | TPS | A-SM | 1 | 0 | 0 | 0 | 0 | – | – | – | – | – |
| 2014–2015 | TPS | A-SM | 38 | 4 | 6 | 10 | 49 | 10 | 1 | 3 | 4 | 4 |
|  | TPS | SM-liiga | 5 | 0 | 0 | 0 | 0 | – | – | – | – | – |
| 2015–2016 | TPS | A-SM | 33 | 1 | 10 | 11 | 117 | 2 | 0 | 0 | 0 | 2 |
|  | TPS | SM-liiga | 3 | 0 | 0 | 0 | 0 | 1 | 0 | 0 | 0 | 0 |
|  | HCIK | Suomi-sarja | 1 | 0 | 0 | 0 | 0 | – | – | – | – | – |
| 2016–2017 | TPS | A-SM | 1 | 0 | 0 | 0 | 0 | – | – | – | – | – |
|  | TPS | SM-liiga | 51 | 2 | 2 | 4 | 39 | 6 | 0 | 1 | 1 | 2 |
|  | TUTO Hockey | Mestis | 5 | 1 | 1 | 2 | 2 | – | – | – | – | – |
| 2017–2018 | TPS | SM-liiga | 42 | 2 | 6 | 8 | 24 | 6 | 0 | 1 | 1 | 0 |
|  | Sport | SM-liiga | 3 | 0 | 0 | 0 | 0 | – | – | – | – | – |
|  | KooKoo | SM-liiga | 3 | 0 | 0 | 0 | 2 | – | – | – | – | – |
| 2018–2019 | KooKoo | SM-liiga | 19 | 0 | 4 | 4 | 54 | – | – | – | – | – |
| 2019–2020 | KooKoo | SM-liiga | 46 | 2 | 4 | 6 | 183 | – | – | – | – | – |
| 2020–2021 | KooKoo | SM-liiga | 44 | 3 | 4 | 7 | 143 | 2 | 0 | 0 | 0 | 2 |
| 7 kautta | yhteensä | SM-liiga | 216 | 9 | 20 | 29 | 443 | 15 | 0 | 2 | 2 | 4 |

Lähteet
-------

* Martin Berger The Internet Hockey Databasessa (englanniksi)
* Martin Berger Eurohockey-sivustolla (englanniksi)
* Martin Berger *Elite Prospects*. Everysport Media Group AB.  (englanniksi)

### Viitteet

1. ↑  Seppä, Lassi: KooKoon Martin "Susi" Bergerin ura Nuorissa Leijonissa tyssäsi rikostuomioiden esille tuloon – Fyysisen pelaajan mukaan jääkiekkokeskustelussa ei aina osata erottaa kovaa ja rumaa peliä toisistaan *kouvolansanomat.fi*.  8.3.2020. Kaakon Viestintä Oy. Viitattu 25.3.2020.
2. 1 2  Tilastot *liiga.fi*. Jääkiekon SM-liiga Oy. Viitattu 24.3.2019.
3. ↑  Martin Berger *Jatkoaika.com*. Jatkoaika r.y. Viitattu 22.4.2018.
4. 1 2 3  Suvinen, Teemu: SM-liigan kohutaklaaja Martin Berger avautuu haastattelussa – katuu syvästi nuoruuden hölmöilyjään: "Mokasin pahasti" *is.fi*.  12.2.2020. Kouvola:  Sanoma Media Finland Oy. Viitattu 25.3.2020.
5. 1 2  Seppä, Lassi: Lääkäriltä tiukka määräys − Martin Berger joutuu lopettamaan uransa *Jatkoaika.com*.  30.8.2021. Jatkoaika r.y. Viitattu 30.8.2021.
6. 1 2  Viitanen, Elina: Liigakiekkoilija Martin Berger sairastui diabetekseen, mutta ei joutunut luopuman unelmistaan *diabetes.fi*. Suomen Diabetesliitto ry - Diabetesförbundet i Finland rf. Viitattu 12.12.2019.
7. ↑  Elite Prospects - TPS U16 *eliteprospects.com*. Everysport Media Group AB. Viitattu 24.3.2019. (englanniksi)
8. ↑  Kokoonpanot  28.2.2015. Jääkiekon SM-liiga Oy. Viitattu 9.5.2021.
9. ↑  Ottelutilastot  28.2.2015. Jääkiekon SM-liiga Oy. Viitattu 1.3.2015.
10. 1 2 3 4 5  Martin Berger *Elite Prospects*. Everysport Media Group AB.  (englanniksi)
11. ↑  TPS kiinnitti lupauksiaan *Jatkoaika.com*.  19.5.2015. Jatkoaika r.y. Viitattu 24.5.2015.
12. ↑  SJL Tilastopalvelu
13. ↑  Otteluseuranta *liiga.fi*.  14.1.2017. Jääkiekon SM-liiga Oy. Viitattu 14.1.2017.
14. ↑  TPS-pakki lainalle Vaasaan *Jatkoaika.com*.  17.11.2017. Jatkoaika r.y. Viitattu 22.4.2018.
15. ↑  KooKoolle kaksi puolustajaa Turusta - Mestiksessä tehoillut Valtola Kouvolaan *Jatkoaika.com*.  24.4.2018. Jatkoaika r.y. Viitattu 22.4.2018.
16. ↑  KooKoo haastaa sarjakolmosen – "Hieno pelipäivä!" *kookoo.fi*.  30.1.2019. KooKoo Hockey Oy. Viitattu 24.3.2019.
17. ↑  Suvinen, Teemu: Kohupelaaja Martin Berger selvisi säikähdyksellä – SM-liiga tutki veden katsomoon heittämistä, seurauksena huomautus *is.fi*.  18.2.2020. Sanoma Media Finland Oy. Viitattu 25.3.2020.
18. ↑  Elite Prospects - Liiga Stats 2019-2020 *eliteprospects.com*. Everysport Media Group AB. Viitattu 25.3.2020. (englanniksi)
19. ↑  Seppä, Lassi: KooKoo solmi ison tukun jatkosopimuksia − kapteeni Bonsaksen ja kohupuolustaja Berger jatkavat Kouvolassa *Jatkoaika.com*.  25.2.2020. Jatkoaika r.y. Viitattu 25.2.2020.
20. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 9.5.2021. (englanniksi)
21. ↑  KooKoon pahapoika Berger sai viiden ottelun pelikiellon, KalPa-hyökkääjä ei saanut lisärangaistusta *yle.fi*.  17.2.2021. Yleisradio Oy. Viitattu 9.5.2021.
22. ↑  KooKoossa jatkaa 11 pelaajaa – uusia jatkosopimuksia neljä *kookoo.fi*.  23.4.2021. KooKoo Hockey Oy.  Arkistoitu 8.5.2021. Viitattu 9.5.2021.
23. ↑  Henry Berger *Elite Prospects*. Everysport Media Group AB.  (englanniksi)
24. ↑  Bengt Wilenius *Elite Prospects*. Everysport Media Group AB.  (englanniksi)
25. ↑  Lehtonen, Marko-Oskari; Saarela, Anni: SM-liigan kohupelaaja Martin Berger on tuomittu kahdesta pahoinpitelystä – löi järjestyksenvalvojaa kyynärpäällä kasvoihin ja mieheltä nenän poskelle *iltalehti.fi*. Alma Media Suomi Oy. Viitattu 2.2.2020.